‘યુ આર રાઈટ.'વત્સલ વસાવડાએ નમ્રતાથી હા પાડીને પૂછ્યું. ‘નાટકનો ગેટઅપ સાવ અલગ હતો, છતાં તમે કઈ રીતે ઓળખી પાડ્યો?'. ‘આ સલીમની અમ્મા આઈ.સી.યુ.માં છે. એટલે બે દિવસથી તમને અહીં જોતો હતો, પણ યકિન નહોતો. આજે હું ખબર કાઢવા આવ્યો એટલે એણે મને વાત કરી કે અરે જાવેદભાઈ, પેલા ગ્રેટ એક્ટરનાં અમ્મી પણ અહીં આઈ.સી.યુ.માં જ છે.' એણે અહોભાવથી કહ્યું. ‘અમદાવાદમાં નાટકના એંશી શૉ થાય એ જબરજસ્ત કામયાબી કહેવાય. એક્ટિંગમેં આપ સબકો ખા ગયે. પબ્લીકના દિલોદિમાગ ઉપર ચારૂ ઘોષાલ છા ગયા.' એક ડગલું પાછળ હટીને એણે વત્સલનું નિરીક્ષણ કર્યું.‘ઈટસ્ એમેઝિંગ! અત્યારે સાવ સિમ્પલ લાગો છો,પણ એ એક્ટિંગમાં તો માશાલ્લાહ! ક્યા ઝૂનૂન થા! આવું બધું ક્યાંથી આવડે છે તમને?'